ČETRTO POROČILO KOMISIJE EVROPSKEMU PARLAMENTU, EVROPSKEMU SVETU IN SVETU o operacionalizaciji evropske mejne in obalne straže

1.EVROPSKA MEJNA IN OBALNA STRAŽA – VZPOSTAVITEV EVROPSKEGA INTEGRIRANEGA UPRAVLJANJA MEJA

Učinkovito varovanje zunanjih meja Evropske unije je osnovni pogoj za normalno delovanje schengenskega območja brez kontrol na notranjih mejah in za izvajanje evropske agende o migracijah. Skupne naložbe in sodelovanje pri zagotavljanju, da bo evropska mejna in obalna straža v najkrajšem možnem času v celoti operativna, so konkreten izraz zavezanosti držav članic k delitvi odgovornosti in izkazovanju solidarnosti v skupnem interesu. Komisija s tem v mislih redno poroča o operacionalizaciji evropske mejne in obalne straže.

To poročilo vsebuje pregled napredka na tem področju, doseženega od začetka maja 2017. Glede na napredek, dosežen pri izvajanju, poudarja ključne ukrepe, ki jih morajo v prihodnjih mesecih sprejeti Evropska agencija za mejno in obalno stražo (v nadaljnjem besedilu: Agencija), Komisija in države članice.

Agencija je dokončala izhodiščno ocenjevanje ranljivosti za skoraj vse schengenske države glede njihove sposobnosti, da se spopadajo z izzivi na svojih odsekih zunanjih meja EU. Na podlagi tega je Agencija opredelila ranljivosti v več schengenskih državah in priporočila za odpravo ugotovljenih ranljivosti. Kakor je določeno v uredbi o evropski mejni in obalni straži (v nadaljnjem besedilu: Uredba), bo Agencija izvajala simulacijske vaje in nadaljevala ocenjevanje novih nevarnosti, da bi schengenskim državam pomagala pri opredeljevanju ranljivosti v zvezi z morebitnimi prihodnjimi ali že nastajajočimi novimi izzivi na zunanjih mejah.

Agencija izvaja skupne operacije ob glavnih migracijskih poteh, zlasti v osrednjem Sredozemlju, vzhodnem Sredozemlju in naprej na zahodnobalkanski poti. Začela je tudi novo skupno operacijo, da bi se spoprijela z nedovoljenimi migracijskimi tokovi na zahodnosredozemski poti.

2.OPERATIVNA PODPORA DRŽAVAM ČLANICAM

Agencija državam članicam pri upravljanju meja še naprej zagotavlja operativno podporo na terenu ter je na različne odseke zunanjih meja EU napotila več kot 1 600 mejnih policistov in drugega ustreznega osebja. V prejšnjih poročilih so bile opredeljene vrzeli v napotitvi, ki še niso odpravljene. Delno so zapolnjene s sredstvi in mejnimi policisti, ki jih napotijo države članice gostiteljice in sofinancira Agencija. Vendar so potrebni prispevki držav članic za povečanje učinkovitosti in vzdržnosti splošne zmogljivosti držav članic gostiteljic, da učinkovito varujejo svoje odseke zunanjih meja EU.

2.1 Napotitev v države članice na prvi črti

Grčija

Agencija izvaja v Grčiji tri različne operacije. Skupna operacija Poseidon v Egejskem morju podpira Grčijo pri nadzoru meje, izvajanju pristopa žariščnih točk na Egejskih otokih ter izvajanju izjave EU in Turčije.

Agencija je v okviru skupne operacije Poseidon, med drugim za podporo dejavnostim ponovnega sprejema, napotila 891 uradnikov, še 280 varnostnih uradnikov, ki jih sofinancira Agencija, pa je napotila grška policija. Ta številka vključuje strokovnjake, ki pomagajo pri izvajanju pristopa žariščnih točk, ter člane posadke napotenih prevoznih sredstev in osebje za usklajevanje. Napotitev vključuje tudi 2 pomorski patruljni plovili, 3 obalna patruljna plovila, 10 obalnih patruljnih čolnov, 1 zrakoplov z nepremičnimi krili, 2 helikopterja, 16 patruljnih avtomobilov, 4 avtobuse in 3 vozila, opremljena s termovizijskimi kamerami.

Agencija podpira Grčijo pri dejavnostih nadzora meje tudi prek prožnih operativnih dejavnosti in kontaktnih točk v okviru skupne operacije, in sicer s sedanjo napotitvijo skupaj 53 uradnikov, podprtih z 2 kombijema, opremljenima s termovizijskimi kamerami, 14 patruljnimi avtomobili, 1 skupino s psi in 3 pametnimi krovnimi kamerami, na grške kopenske meje s Turčijo, Albanijo in nekdanjo jugoslovansko republiko Makedonijo ter z zadevnimi zračnimi operacijami. Z operativno dejavnostjo v severni Grčiji se izboljšuje varovanje meje in preprečujejo nedovoljena sekundarna gibanja, s tem pa dodatno krepi odziv EU na izzive na zahodnobalkanski poti.

Trenutno je na grško kopensko mejo z Albanijo in nekdanjo jugoslovansko republiko Makedonijo napotenih 28 uradnikov (z 2 pametnima krovnima kamerama in 1 patruljnim avtomobilom), medtem ko je v dogovorjenem operativnem načrtu predvidenih več kot 63 uradnikov, kar pomeni, da še vedno primanjkuje približno 35 uradnikov.

Italija

Agencija je v okviru skupne operacije Triton, ki se izvaja v Italiji in na osrednjem Sredozemskem morju, napotila 402 uradnika, med drugim člane posadke na napotenih prevoznih sredstvih, osebje za usklajevanje in strokovnjake za pomoč pri izvajanju pristopa žariščnih točk. Napoteni so bili 3 zrakoplovi, 3 helikopterji, 4 pomorska patruljna plovila, 7 obalnih patruljnih plovil in 3 obalni patruljni čolni.

Bolgarija